А Данілу Яфімавічу Тупіцу, калі вярнуўся дадому, прыйшлося паваяваць і з белапалякамі, абараняючы ўжо заваёвы савецкай улады. Ваявалі з польскімі войскамі і Міхаіл Варламавіч Лугін, і Васіль Сямёнавіч Лазовік. Кола жыцця павольна кацілася ўперад. У 1926 годзе ў вёсцы ўжо 36 двароў і 185 жыхароў. У 1930 годзе ў Вайцяхове быў арганізаваны калгас “Чырвоны працаўнік”, у склад якога к 1932-му ўвайшло ўжо 20 гаспадарак. Сеялі жыта, пшаніцу, авёс, бульбу, гародніну… Вакол вёскі быў лес, гэта давала магчымасць нарыхтоўваць луб для лапцей, гонту, а таксама дровы і будматэрыялы, на якія быў даведзены асобны план.